b'\n_START_ARTICLE_\nSergiu Singer\n_START_PARAGRAPH_\nSergiu Singer (n. 19 august 1928, Ploie\xc8\x99ti, Rom\xc3\xa2nia, d. 15 februarie 2018, Bremen, Germania) este un arhitect, scenograf, scriitor \xc8\x99i gastrozof de origine rom\xc3\xa2n\xc4\x83._NEWLINE_A absolvit Institutul de Arhitectur\xc4\x83 \xe2\x80\x9eIon Mincu\xe2\x80\x9c din Bucure\xc8\x99ti \xc3\xaen 1952._NEWLINE_Dup\xc4\x83 o perioad\xc4\x83 de asisten\xc8\x9b\xc4\x83 pe l\xc3\xa2ng\xc4\x83 scenografi cu renume, ca W. Siegfried \xc8\x99i Toni Gheorghiu, face grafic\xc4\x83 \xc8\x99i lucreaz\xc4\x83 ca arhitect la Institutul Proiect Bucure\xc8\x99ti. \xc3\x8en 1956 devine membru al Uniunii Arhitec\xc8\x9bilor \xc8\x99i al Fondului Plastic. \xc3\x8en 1957 este angajat de Toma Caragiu la Teatrul de Stat din Ploie\xc8\x99ti \xc8\x99i ob\xc8\x9bine, chiar la prima lui scenografie, Premiul Tineretului. \xc3\x8en 1962 c\xc3\xa2\xc8\x99tig\xc4\x83 prin concurs postul de prim-pictor scenograf la Teatrul Tineretului din Capital\xc4\x83. La ambele teatre lucreaz\xc4\x83 cu regizori importan\xc8\x9bi, care \xc3\xaei influen\xc8\x9beaz\xc4\x83 evolu\xc8\x9bia \xc3\xaen domeniul teatral. Tot \xc3\xaen 1962 devine membru al Uniunii Arti\xc8\x99tilor Plastici \xc8\x99i particip\xc4\x83 la expozi\xc8\x9bia de scenografie organizat\xc4\x83 de UNESCO la Paris cu schi\xc8\x9be de decor pentru Hamlet \xc8\x99i ob\xc8\x9bine o men\xc8\x9biune._NEWLINE_La sf\xc3\xa2r\xc8\x99itul anului 1963 pleac\xc4\x83 \xc3\xaen Germania Federal\xc4\x83._NEWLINE_Dup\xc4\x83 debutul la \xe2\x80\x9eFestivalul din mai\xe2\x80\x9c de la Wiesbaden, \xc3\xaen 1965, face decoruri \xc8\x99i costume pentru scenele mari din Germania occidental\xc4\x83, \xc3\xaentre care: Berlin, Frankfurt, Hamburg, G\xc3\xb6ttigen, Hanovra, Oberhausen, K\xc3\xb6ln, etc. Din 1969 p\xc3\xa2n\xc4\x83 \xc3\xaen 1984 \xc3\xae\xc8\x99i extinde activitatea la televiziune \xc8\x99i film. Timp de 12 ani a f\xc4\x83cut scenografia binecunoscutei serii de divertisment DISCO \xc8\x99i, printre altele, \xc3\xaen 1970, scenografia pentru singura pies\xc4\x83 scris\xc4\x83 de Picasso, \xe2\x80\x9eDorin\xc8\x9ba prins\xc4\x83 de coad\xc4\x83\xe2\x80\x9d. \xc3\x8en 1974, pornind de la preocup\xc4\x83rile lui culinare, deschide un mic restaurant romantic la Bremen, apreciat de ghidul Michelin. \xc3\x8encep\xc3\xa2nd cu 1986 se re\xc3\xaentoarce definitiv la arhitectur\xc4\x83. Folose\xc8\x99te experien\xc8\x9ba c\xc3\xa2\xc8\x99tigat\xc4\x83 \xc3\xaen materie de scenografie \xc8\x99i decora\xc8\x9bie, proiect\xc3\xa2nd \xc8\x99i construind discoteci, restaurante, hoteluri \xc8\x99i vile. La jum\xc4\x83tatea anilor \xe2\x80\x9990, redescoper\xc4\x83 Bucure\xc8\x99tiul \xc8\x99i face nenum\xc4\x83rate fotografii, pentru pl\xc4\x83cerea \xc8\x99i arhiva lui personal\xc4\x83._NEWLINE_Public\xc4\x83, \xc3\xaen 2002, volumul \xe2\x80\x9eLavand\xc4\x83 \xc8\x99i usturoi sau murmurul caselor\xe2\x80\x9d (Curtea Veche, Bucure\xc8\x99ti), o carte-obiect \xe2\x80\x9ededicat\xc4\x83 Bucure\xc8\x99tiului dintotdeauna\xe2\x80\x9c. \xc3\x8en 2006 apare romanul \xe2\x80\x9ePioneze \xc8\x99i h\xc3\xa2rtie albastr\xc4\x83\xe2\x80\x9d (Humanitas, Bucure\xc8\x99ti), o fresc\xc4\x83 a anilor din interbelic p\xc3\xa2n\xc4\x83 la instaurarea dictaturii comuniste. Ambele c\xc4\x83r\xc8\x9bi s-au bucurat de o bun\xc4\x83 primire a criticii._NEWLINE_\xc3\x8entre 2007 \xc8\x99i 2009 pred\xc4\x83 scenografia, ca profesor invitat, la Universitatea de Arhitectur\xc4\x83 \xe2\x80\x9eIon Mincu\xe2\x80\x9d._NEWLINE_Tr\xc4\x83ie\xc8\x99te \xc3\xaen Germania \xc8\x99i la Bucure\xc8\x99ti.\n_START_SECTION_\n\xc3\xaen Rom\xc3\xa2nia\n_START_PARAGRAPH_\nBloc de locuin\xc8\x9be pe bulevardul Iancu de Hunedoara, Bucure\xc8\x99ti'